
Parlamentul României

Camera Deputaţilor
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  22.03.2011

	Nr.
	  26/1906




Către,
BIROUL PERMANENT AL
 CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii 85/1992, trimisă comisiei pentru examinare pe fond, cu adresa nr. Pl.x 884 din 21 decembrie 2010.

VICEPREŞEDINTE,

Ion CĂLIN
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      

asupra propunerii legislative pentru modificarea şi completarea Legii 85/1992

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 884 din 21 decembrie 2010, cu dezbaterea pe fond, în procedură obişnuită, a propunerii legislative pentru modificarea şi completarea Legii 85/1992.

Conform dispoziţiilor art.75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 15 decembrie 2010.


Consiliul Legislativ, prin avizul nr.1150 din 23.09.2010, a avizat favorabil propunerea legislativă.

Comisia juridică, de disciplină şi imunităţi, prin avizul nr.Pl.884 din 8 februarie 2011, a avizat negativ propunerea legislativă.

Comisia pentru buget, finanţe şi bănci, prin avizul nr.765 din 16.02.2011, a avizat negativ propunerea legislativă.


Propunerea legislativă are ca obiect modificarea art.1 alin.(2) din Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, republicată, cu modificările şi completările ulterioare, în sensul exceptării de la vânzarea locuinţelor construite din fondurile statului inclusiv a spaţiilor care nu constituie unităţi locative de sine stătătoare, respectiv garsoniere sau apartamente cu baie şi bucătărie proprie, întrucât, aşa cum se arată în Expunerea de motive, iniţial acestea nu au fost construite ca locuinţe. Iniţiatorii exemplifică în acest sens cu unităţile de cazare a personalului necesar pentru intervenţii, precum şi cu căminele de nefamilişti.

La dezbaterile care au avut loc în şedinţa comisiei din 22 martie  2011 a participat, în calitate de invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Mihai Capră – secretar de stat din cadrul Ministerului Administraţiei şi Internelor.

La lucrările comisiei au fost prezenţi 30 deputaţi, din totalul de 30 membri ai comisiei.
În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative pentru modificarea şi completarea Legii 85/1992, întrucât textul propunerii este neclar, expunerea de motive nu prezintă informaţii cu privire la impactul socio-economic pe termen scurt şi lung, inclusiv evaluarea costurilor şi beneficiilor, iar propunerea legislativă nu prevede măsuri tranzitorii cu scopul corelării celor două reglementări. 
În raport de obiectul şi conţinutul reglementării, propunerea legislativă face parte din categoria legilor ordinare.

